Таңдауым емес тағдырым ...

Мен қаламаған қала, мен қаламаған оқу орны, мен қаламаған тыныс-тіршілік...

Сөзімнің кіріспесіне қарап біріңіз түсіндіңіз, біріңіз түсінбедіңіз. Ендеше, мен басынан бастайын.

Сол бір кез. 11-сынып оқушыларының «Ұлы Бір күндік Төңкерілісі» аяқталды. Аллаға шүкір, 105 баллды қанжығама байладым.

Солай оқуға тапсырып, болашағыңды таңдайтын кез де келді. Мен әу бастан Астана қаласындағы Л.Н.Гумилев атындағы Еуразия ұлттық университетіне түсуді армандайтынмын. Алайда, неге екені белгісіз, төрт қаланы таңдау мүмкіндігі берілген сәтте қолымдағы параққа ЕҰУ-ды жазбадым. Неге жазбадым? Бұл сауалдың жауабын өзім де білмеймін. Сол кезде қолымдағы параққа Алматы қаласындағы Абай атындағы ҚазҰПУ-ды,Әл-Фараби атындағы ҚазҰУ-ды және Ақтау қаласындағы Ш.Есенов атындағы Каспий технологиялар және инжиниринг университетін, сондай-ақ, «онда түспеймін» деген сеніммен, жай ғана, М.Өтемісов атындағы БҚМУ-ды жаза салдым. Бірақ... Бірақ менің пешенеме жазылғаны өзге екен. Өйткені менің таңдауым емес, Алланың қалауы болды...

Тамыз айы келіп жетті. Грант тізімі шығатын күні таңда бір жеңгем «Оралға оқуға түсіпсің ғой» деп қалжыңдады. Мен бүртүрлі көзқараспен қарап, «мен Оралға оқуға түспеймін және грант тізімі түсте шығады» деп жекіп тастадым.

Сол күні түсте грант тізімі шықты. Ат баспаймын деген жерін үш рет басады дегендей, тізімнен аты-жөнімді іздеп қарасам, «БҚМУ,16» деп тұр. Өз көзіме өзім сене алар емеспін. Қателік болар дегендей қайта-қайта қараймын. Жоқ, өзгеріссіз бір жазу, бір сан. Неге екені белгісіз, қанағаттанбадым, көңілім толмады, «неге БҚМУ-ды жаздым?» деп қатты өкіндім, жыладым.

Қанша жерден кеудемді өкініш өртесе де осы оқу орнының табалдырығын "студент" деген шенмен аттадым. Өйткені, менде басқа амал болмаған еді.

1-қыркүйек күні университет алдында үлкен жиын өтті. Жиыннан соң үлкен аудиторияға қазақ филологиясының 1-курс студенттері, кафедра ұстаздары мен мақтаныштары жиналдық. Бізді бәрімен таныстырды, кураторымызбен, топпен таныстық. Топпен таныстықтан соң «БҚМУ-лық ҚызПУ» болып шыға келдік. Өйткені, Ақтау, Атырау, Ақтөбе, Оралдан жиналған батыстың бұрымдылары едік. Солай оқу жылы басталды. Әр дәріске кірген сайын әр лекторға қарап мектептегі ұстаздарыма ұқсататынмын. Осылай жүріп өзім қаламаған қаланың тұрғынына айнала бастадым.

Бұл қаланы, осы оқу орнын ұнатпаймын деп жүріп, көзді ашып жұмғанша 4 жылым төрт күндей өте шықты. Осы 4 жыл талай нәрсені өзгертті. Әлі күнге таңқаламын, "қалай ша?" деп. Кеше ғана бұл қалаға, бұл оқу ордасына сіңіспестей болып едім. Бұл жаққа мүлдем үйренісе алмайтын болармын деген едім. Еріксіз осында қалғанымды тілге тиек ете беруші едім. Өзге қалада білім алатын құрбыларыммен сөйлескенде олардың университеттеріне қарап өз университетіме көңілім толмайтын. «Неге бізде жедел саты жоқ?», «неге біздің университет сонау жылдардағыдай?», «неге аудиториялар үлкен емес?», «неге аудиторияларда ізді-ізіне жалғасқан үлкен парталар жоқ?», «неге, неге?» деген сауалдар санама тыным бермейтін. Ал қазір ше?

Қазір бәрі мүлдем бөлек. Өзім қаламаған, маған бақ сыйламас деген қала ерекше ыстық. Қанша жерден ескінің көзі десем де, қанша жерден жедел саты, ізді-ізіне жалғасқан үлкен парталар жоқ десем де өзім білім алып жатқан оқу орныма, осы жасыл қалама тең келер жер жоқ екенін ұғындым. Сол бір жасыл шөбімен ғана әдемі, сырттары бірдей сап-сары түспен боялған университетің мен ерке шағыңның ең соңғы кезеңі – студенттік өмірің өткен қалаң жадыңда мәңгі жаңғырып тұрады екен.

Оқуға алғаш түскен кездегі Достық, қазіргі Назарбаев даңғылы, улап-шулап топтастарыңмен баратын университет кафесі, жеке өмір сүруді үйреткен №1 жатақхана, алғашқы курстардағы классикалық киім үлгісі, есігі жабылғанша өз еркіңмен шықпайтын кітапхана, бәрі-бәрі санада, жүректе өшпестей әріптермен жазылады екен.

Таңдауым емес тағдырым болғаның үшін, берген білімің үшін рақмет саған – БҚУ!

⠀